Document ID: /roh_data/filtered/fineweb-2-filterrobots_roh.jsonl.gz/25175

Domat – ina vischnanca cun grondas tradiziuns da baselgia
Fin al di dad oz è la festa da Sontgilcrest a Domat in grond di da festa. Il guardian da notg chanta la damaun il clom da sveglia. I suonda la processiun cun tamburs e schuldads en unifurmas veglias. Lura il servetsch divin festiv. La Televisiun Rumantscha aveva filmà il 1981 il di da Sontgilcrest a Domat.
Eu quét qué super c’als giuvens han ong oz tschaffen da far Sontgalcrést. Schajoc marmugnanè sin tut.
Ina spezialitad a Domat è la decoraziun da la baselgia il di da Sontgilcrest. Quella vegn ornada cun tschupels che vegnan fatgs cun dascha da pigns. Ina gronda lavur cumina che vegn fatga d’insaquantas dunnas da Domat durant plirs dis avant la festa.
Breil – engaschi da la giuventetgna
Per la festa da Sontgilcrest a Breil en Surselva s’engascha era fermamain l’uniun da giuventetgna. Giuvens e giuvnas fan liber il di da Sontgilcrest per pudair prender part a la processiun suenter il servetsch divin. Els ed ellas sa preschentan en unifurmas da festa. E quai che na dastga betg mancar: ils schluppets.
Senza las buis fuss la parada da Sontgilcrest per nus buc la dretga parada.
Sumvitg – parada mo cun umens e mats
Ina veglia tradiziun a Sumvitg è la parada da Sontgilcrest cun umens e giuvens en unifurma. Tar quella parada èn dunnas e giuvnas exclusas. Ina tradiziun ch'è sa mantegnida era en il 21avel tschientaner.
Na, che mattas fan parada, gliez vegness mai en damonda tier nus!
Sontgilcrest - festa catolica
La festa da l’eucaristia da la Baselgia catolica è mintgamai la gievgia da la segunda emna suenter Tschuncaisma. En il 13avel tschientaner ha papa Urban IV introducì Sontgilcrest sco festa per l’entira baselgia catolica. Celebrà vegn il corp sontg ed il sang da Jesus. L’expressiun latina è Corpus Christi. (wikipedia)
Sontgilcrest ils onns 1990 a Domat
Il Radio Rumantsch aveva accumpagnàin entir di las festivitads da Sontgilcrest en la vischnanca da Domat.